இவரின் முதல் படமான 'மெரினா'வில் செந்தில்நாதனாக இவரது யதார்த்த நடிப்பு அன்று பரவலாகப் பேசப்பட்டது. படத்தில், 'பெண்கள் இல்லாத உலகம் எப்படி இருக்கும்' என்ற எஸ்.எம்.எஸ் படித்து, ஓவியாவை வெறுப்பேற்றி, அவரிடம் 'லைட்டா பசிக்குதா சொப்பனசுந்தரி?' எனக் கேட்ட இவரது காதல் வசனம், காதல் ஜோடிகளுக்குப் பிடித்தமானது. 'சினிமாவில் நடிச்சாச்சு' என்றில்லாமல், முதல் படத்தை முடித்த கையோடு பல நிகழ்ச்சிகளிலும் தொகுப்பாளராக தன் பயணத்தைத் தொடர்ந்தது பாராட்டக்கூடிய ஒன்று. 'மெரினா' வெளியான சில மாதங்களில் தனுஷுடன் இணைந்து நடித்த '3' இவரை மேலும் ஒரு படி ஏறச்செய்தது. குமரனாக இவரது தோற்றம் இவரைத் தவிர யாருக்கும் பொருந்திருக்காது என்று பல விமர்சனங்களும் பாரட்டுகளும் குவிந்தன. 'சொல்லு நீ ஐ லவ் யூ' என்று தனுஷுடன் சேர்ந்து ஸ்கூல் யூனிஃபார்மில் இவரது ஆடிய டான்ஸூக்கு ஆடியன்ஸ் அதிகம். அதிலும், 'நானெல்லாம் ஸ்கூலுக்கு வர்றதே பெருசுடா.. என்னைப் போய் டியூசனுக்கெல்லாம் வரச் சொல்றியேடா` என்ற டயலாக் 'கடைசி பெஞ்ச் கார்த்தி' ரகங்களின் ஆல் டைம் ஃபேவரைட்.